《送玉峰琳长老得戒还清泉 其一》
明代·觉澄

来游江国早相招，一到荒山正寂寥。得戒已闻天竺雨，洗心曾见浙江潮。

云开晓日回兰棹，莺啭春风上柳条。欲问清泉何处是，毗卢高阁倚层霄。

作者简介：（?—1473）明山西蔚州人。号古溪，人称香岩和尚。本姓张。幼为牧童，十四岁从云中天晖和尚出家，读藏经五年。景泰三年，住南阳香岩寺，不一年离寺，出访名山高僧。天顺五年起住金陵高座寺。成化初圆寂。工诗，有《药师科仪》、《雨华集》。